Diari Oficial de la Generalitat Valenciana


Sumari del DOGV 9870, del 13-06-2024 (2024/5519)

DECRET 63/2024, de 10 de juny, del Consell, pel qual es regula i concedix una subvenció directa a l'Ajuntament de València, per a l'execució d'un camí per a ciclistes i vianants entre la urbanització que hi ha en el tram XVI del jardí del Túria i el pont de les Drassanes, dins de les actuacions que s'han de realitzar en ocasió de la capitalitat verda europea 2024 de la ciutat de València.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9870

Data del DOGV
:   13-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5519


Data del document
:   10-06-2024

Organisme emissor
:   Presidència de la Generalitat

Tipus de document
:   Decret

Descriptors 

:   * Presidència de la Generalitat
    * Presidència de la Generalitat

DECRET 63/2024, de 10 de juny, del Consell, pel qual es regula i concedix una subvenció directa a l'Ajuntament de València, per a l'execució d'un camí per a ciclistes i vianants entre la urbanització que hi ha en el tram XVI del jardí del Túria i el pont de les Drassanes, dins de les actuacions que s'han de realitzar en ocasió de la capitalitat verda europea 2024 de la ciutat de València. [2024/5519]  
  
El distintiu de Capital Verda Europea es concedix cada any a una ciutat europea abanderada de la sostenibilitat, de les polítiques mediambientals i de la millora de l'entorn urbà. La ciutat que exercix cada any la distinció es convertix en el paradigma del desenvolupament sostenible i la transició ecològica, i té la responsabilitat de promoure bones pràctiques i servir d'inspiració per a altres ciutats europees.  
La Comissió Europea ha designat València com a Capital Verda Europea per a 2024 i ha valorat el compromís de la ciutat amb la sostenibilitat i l'ecologia urbana. Esta designació també suposa complir amb determinats compromisos i objectius de desenvolupament sostenible que impliquen un important esforç per part de les institucions.  
La Generalitat, dins de les seues competències, potencia múltiples mesures relatives a la millora dels entorns naturals pròxims a centres urbans o nuclis poblacionals, amb la finalitat de fomentar l'increment de la qualitat de vida dels seus ciutadans i ciutadanes i assegurar la sostenibilitat per a generacions futures. Dins d'este fi, es considera molt interessant la col·laboració amb administracions locals que també prioritzen estos objectius.  
La capitalitat verda europea 2024 de la ciutat de València suposa beneficis no sols de caràcter directament mediambiental, sinó també de posada en valor de la mateixa ciutat i, per tant, de la regió. L'ús sostenible del sòl, la naturalesa i la biodiversitat, i la mobilitat urbana sostenible són, entre altres, principis que formen part del que determina la capitalitat verda d'una ciutat. En el cas de València, s'ha valorat que el 97 % dels seus habitants visquen a menys de 300 metres de zones verdes urbanes, i el compromís amb la restauració dels ecosistemes naturals, amb la mobilitat sostenible i amb l'alimentació de proximitat vinculada a l'horta.  
En el marc de la capitalitat verda europea, l'Ajuntament de València està realitzant diverses actuacions per a acomplir els compromisos i els objectius derivats d'esta designació. Entre estes, ha planificat escometre la realització d'un camí per a ciclistes i vianants que s'ha de desenvolupar entre la urbanització que hi ha en el tram XVI del jardí del Túria i el pont de les Drassanes, per la vora dreta del Túria.  
En data 6 de maig de 2024, este ajuntament ha sol·licitat una subvenció a la Generalitat, de caràcter excepcional, per a escometre este projecte. La proposta presentada respon a les actuacions d'un espai públic per al gaudi ciutadà que permetrà donar continuïtat a eixe «riu verd» que és l'antic llit del riu Túria. Al mateix temps, este projecte generarà una connexió per a ciclistes i vianants entre tres zones de la ciutat: Natzaret, Moreres i el Grau. Es tracta d'una actuació que contribuïx decisivament a millorar el medi ambient urbà i a incrementar significativament la qualitat de vida dels habitants de la ciutat.  
  
D'acord amb el que s'ha indicat, esta mesura de caràcter excepcional, per l'avançament a l'execució dels trams XVII i XVIII, i per la coherència amb les accions previstes l'any de la capitalitat verda de València, comporta, sens dubte, un ineludible interés general, així com d'utilitat pública per a la ciutat de València en general i, especialment, per a la zona de Natzaret, Cocoters i Moreres.  
Per tot el que s'ha exposat, i seguits els tràmits que s'arrepleguen en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el que s'establix en la disposició addicional quinta de la Llei 8/2023, de 27 de desembre, de pressupostos de la Generalitat per a l'exercici 2024, i d'acord amb el que es disposa en l'article 33.2 de la Llei 5/1983, de 30 de desembre, del Consell, previ informe favorable de la conselleria competent en matèria d'hisenda, a proposta del president de la Generalitat, i amb deliberació prèvia del Consell, en la reunió del dia 10 de juny de 2024,  
DECRETE  
  
Article 1. Objecte  
L'objecte d'este decret és aprovar les bases reguladores i concedir de manera directa una subvenció a l'Ajuntament de València per a l'execució d'un camí per a ciclistes i vianants entre la urbanització del tram XVI del jardí del Túria i el pont de les Drassanes, dins de les actuacions que s'han de realitzar en ocasió de la capitalitat verda europea 2024 de la ciutat de València.  
  
Article 2. Raons d'interés públic que concorren en la concessió i impossibilitat de la seua convocatòria pública  
1. Esta subvenció es concedix de manera directa, en aplicació del que es preveu en l'article 22.2.c de la Llei 38/2003, de 17 de novembre, general de subvencions, i en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i també en la disposició addicional quinta de la Llei 8/2023, de 27 de desembre, de pressupostos de la Generalitat per a l'exercici 2024, per concórrer raons d'interés econòmic, social i humanitari.  
La subvenció regulada en este decret té caràcter singular, derivat del caràcter excepcional i únic de l'entitat sol·licitant i de l'esdeveniment que motiva el procediment en qüestió. Per l'objecte específic de la subvenció, es requerix una concessió directa i no és procedent una convocatòria pública.  
2. En concret, les raons d'interés públic que justifiquen l'atorgament directe de la subvenció a l'entitat assenyalada es troben en el mateix objecte de la subvenció, i atenen no sols la importància d'esta activitat per la seua repercussió social, mediambiental i econòmica, sinó també al caràcter únic de l'entitat beneficiària i la promoció que la designació de València com a Capital Verda Europea 2024 suposa tant per a la ciutat com per a la Comunitat Valenciana.  
  
  
Article 3. Règim jurídic aplicable i naturalesa jurídica del decret  
L'ajuda regulada en este decret es regirà, a més de pel que s'hi disposa, per les normes bàsiques de la Llei 38/2003, de 17 de novembre, general de subvencions, i del seu reglament aprovat pel Reial decret 887/2006, de 21 de juliol, excepte en allò que afecte els principis de publicitat i concurrència; per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per les restants normes de dret administratiu que siguen aplicables.  
D'acord amb el que es disposa en l'article 168.1.C de la Llei 1/2015, de 6 de febrer, este decret no té la consideració de disposició de caràcter general.  
  
Article 4. Compatibilitat de l'ajuda amb el mercat interior  
S'ha aplicat el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. La subvenció que es concedix en el present decret no necessita la notificació esmentada, per no tindre els requisits de l'article 107 del Tractat de funcionament de la Unió Europea; en concret, per no suposar cap avantatge econòmic, ja que l'entitat a la qual va dirigida la subvenció no exercix cap activitat econòmica que puga oferir béns o servicis en el mercat; per això, no hi ha possibilitat de falsejament de la competència que afecte els intercanvis comercials entre estats membres.  
  
  
Article 5. Entitat beneficiària  
L'entitat beneficiària de la subvenció és l'Ajuntament de València, amb CIF F0850127Z.  
  
Article 6. Activitat subvencionada  
L'import de l'ajuda anirà destinat al finançament de l'execució de les obres d'urbanització del camí per a ciclistes i vianants entre la urbanització que hi ha en el tram XVI del jardí del Túria i el pont de les Drassanes, així com els corresponents a la redacció del projecte tècnic i la direcció facultativa d'estes.  
Article 7. Import de l'ajuda  
L'import de l'ajuda es determina en un màxim d'1.000.000 €, distribuït en 300.000 € en l'anualitat 2024 i 700.000 € en l'anualitat 2025.  
  
Esta distribució podrà ser modificada mitjançant un reajustament d'anualitats atés el ritme d'execució de l'acció subvencionada. L'aprovació del present decret habilitarà la Presidència a tramitar i aprovar estos reajustaments.  
D'acord amb la previsió legal continguda en l'apartat e de l'article 168.1.C de la Llei 1/2015, de 6 de febrer, esta ajuda s'imputarà a la dotació que s'habilite mitjançant el corresponent expedient de modificació pressupostària.  
  
Article 8. Gastos subvencionables  
Es consideraran gastos subvencionables els derivats de l'execució de les obres d'urbanització del camí per a ciclistes i vianants entre la urbanització que hi ha en el tram XVI del jardí del Túria i el pont de les Drassanes, així com els corresponents a la redacció del projecte tècnic i la direcció facultativa d'estes.  
L'entitat beneficiària podrà subcontractar totalment o parcialment l'activitat objecte de la subvenció, amb els requisits i prohibicions establits en l'article 29 de la Llei 38/2003, de 17 de novembre, general de subvencions.  
En el cas que se subcontracte amb terceres persones físiques o jurídiques la realització de part de l'activitat subvencionada, l'entitat beneficiària deurà:  
a) Sotmetre's per a esta contractació a la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell, tenint en consideració que l'Ajuntament de València és una administració pública.  
b) Exigir a les terceres persones esmentades que es comprometen per escrit a respectar la normativa ambiental i social, així com a complir amb els compromisos socials, de transparència, ètics i ambientals assumits per l'entitat beneficiària.  
2. D'acord amb el que es disposa en l'article 31 de la Llei 38/2003, de 17 de novembre, general de subvencions, el cost dels gastos subvencionables haurà d'estar d'acord amb el valor de mercat. Si és el cas, l'òrgan gestor podrà fer la comprovació del valor de mercat amb els mitjans assenyalats en l'article 170 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. Les activitats que se subvencionen podran haver sigut executades a partir de l'1 de gener de 2024 i fins a la data de finalització del termini per a presentar la justificació.  
  
Article 9. Procediment  
1. L'entitat beneficiària haurà de manifestar, en el termini de quinze dies hàbils a partir de la publicació d'este decret en el Diari Oficial de la Generalitat Valenciana, la conformitat amb la concessió de la subvenció i amb les presents bases reguladores, d'acord amb el model que s'inclou com a annex del present decret.  
2. El model de conformitat, degudament omplit i firmat, haurà de presentar-se telemàticament en el portal de la Generalitat, Presidència, dins de l'apartat «Sol·licitud general única d'iniciació i tramitació telemàtica de procediments de la Generalitat Valenciana» en l'enllaç següent:  
https://www.gva.es/va/inicio/procedimientos'id\_proc=G95565&version=amp  
o en qualsevol dels llocs previstos en l'article 16.4 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPACAP).  
3. Juntament amb la conformitat amb la subvenció i les seues bases reguladores, i en el cas que el compte bancari de l'entitat no estiga donat d'alta en la Generalitat o s'hagen de modificar les seues dades, s'haurà de realitzar el tràmit previst en l'article 5 de l'Orde 2/2022, de la Conselleria d'Hisenda, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat (DOGV 9324, 25.04.2022), accedint a l'enllaç següent:  
  
https://www.gva.es/va/inicio/procedimientos'id\_proc=22055  
4. De conformitat amb el que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques, si el document de conformitat s'haguera omplit de manera incompleta o no s'hagueren aportat els requisits i documents que s'assenyalen en esta base, la persona interessada serà requerida perquè, en un termini de deu dies hàbils, esmene la falta o acompanye els documents preceptius, amb la indicació que, en cas de no fer-ho, se la tindrà per desistida de la seua conformitat, amb resolució prèvia d'arxiu de l'expedient, que haurà de ser dictada en els termes que preveu l'article 21 de la norma esmentada, quedant sense efecte la concessió de la subvenció i perdent, per tant, el dret a la seua percepció.  
  
  
Article 10. Òrgan gestor  
Correspon la tramitació i la gestió de la subvenció a la Subdirecció General de Coordinació, dependent de la Subsecretària de Presidència de la Generalitat.  
  
Article 11. Obligacions de l'entitat beneficiària  
L'entitat beneficiària d'esta subvenció quedarà obligada a:  
a) Executar les actuacions per a les quals es concedix la subvenció en els terminis i amb els requisits fixats en este decret.  
b) Comunicar a la Subdirecció General de Coordinació la concessió d'altres subvencions, ajudes, ingressos o recursos procedents de qualssevol administracions o ens públics o privats concedits per a la mateixa finalitat prevista en el present decret. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
  
c) Sotmetre's a la normativa sobre supervisió, seguiment i control de subvencions, així com facilitar tota la informació requerida per l'òrgan gestor de la subvenció.  
d) Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, general de subvencions, que establix que els beneficiaris hauran de donar la publicitat adequada del caràcter públic del finançament de les activitats objecte de subvenció. Estes mesures podran consistir en la inclusió de la imatge institucional de l'entitat concedent, així com llegendes relatives al finançament públic en cartells, plaques commemoratives, materials impresos, mitjans electrònics o audiovisuals, o bé en mencions realitzades en mitjans de comunicació.  
En este sentit, tot el material gràfic i audiovisual publicitari que es realitze (cartells, fullets, pancartes, DVD, CD i la resta de documentació i material utilitzat) indicarà que l'activitat subvencionada es realitza en col·laboració amb la Generalitat, i les inclusions o mencions que es realitzen en les pàgines web oficials per a donar repercussió a les activitats incorporaran, si correspon, el logotip que la Generalitat facilite.  
  
Respecte a les campanyes de publicitat que es duguen a terme, s'haurà de respectar el que s'establix en la Llei 12/2018, de 24 de maig, de la Generalitat, de publicitat institucional per a l'interés ciutadà i la concepció col·lectiva de les infraestructures públiques.  
e) Quedar, en tot cas, subjecta a les obligacions imposades per l'article 14 i concordants de la Llei 38/2003, de 17 de novembre, general de subvencions.  
f) En compliment de l'article 3 de la Llei 19/2013, de 9 de desembre, de transparència, accés a la informació pública i bon govern; de l'article 4 de la Llei 1/2022, de 13 d'abril, de transparència i bon govern de la Comunitat Valenciana (DOGV 9323, 22.04.2022), i de l'article 3 del Decret 105/2017, de 28 de juliol (DOGV 8118, 01.09.2017), l'entitat beneficiària, sense perjuí de les altres obligacions establides en l'article 14 de la Llei 38/2003, de 17 de novembre, general de subvencions, i altra legislació aplicable, deurà complir les obligacions de transparència establides en les disposicions anteriors en el cas de percebre durant el període d'un any ajudes o subvencions públiques en una quantia superior a 50.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que aconseguisquen com a mínim la quantitat de 5.000 euros.  
  
La difusió d'esta informació es realitzarà preferentment per mitjà de la mateixa pàgina web de l'entitat beneficiària.  
g) Complir i exigir, per escrit, a les empreses amb les quals se subcontracte l'activitat subvencionada, en els termes de l'article 29 de la Llei 38/2003, de 17 de novembre, general de subvencions, el compromís de respectar la normativa ambiental i social, així com complir amb els compromisos socials, de transparència, ètics i ambientals assumits per l'entitat beneficiària, segons l'article 21 del Decret 18/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions. En concret, se'ls exigirà comptar amb un pla d'arreplega selectiva i gestió dels residus generats a conseqüència de la prestació de l'objecte del contracte.  
  
Article 12. Règim i termini de justificació de la subvenció  
1. L'entitat beneficiària haurà de presentar, davant de l'òrgan gestor, la justificació adequada de la subvenció, de la realització de l'activitat, del compliment de les condicions imposades i de la consecució dels objectius previstos en este decret.  
2. El termini màxim per a la presentació de la justificació finalitzarà el 28 de novembre de 2025.  
Este termini podrà prorrogar-se si així es considera per la Presidència de la Generalitat, atés el ritme d'execució de l'acció subvencionada i la sol·licitud de l'entitat beneficiària, i acompanyada dels informes tècnics que la justifiquen.  
3. En concret, l'entitat beneficiària deurà presentar un compte justificatiu del gasto realitzat, que es compondrà dels documents següents:  
  
1r) Una memòria d'actuació justificativa del compliment de les condicions imposades en la concessió de la subvenció, amb indicació de les activitats fetes i els resultats obtinguts.  
2n) Un certificat expedit per personal tècnic municipal competent que acredite que les actuacions realitzades complixen amb els requisits tècnics exigits per la normativa vigent.  
3r) Una memòria econòmica justificativa del cost de les activitats que s'han fet, que ha de contindre:  
a) Una relació classificada i numerada dels gastos de l'actuació, amb identificació de la persona o entitat creditora i del document, concepte del gasto, l'import, la data d'emissió, la data de pagament, la relació del gasto amb l'activitat subvencionada, el percentatge d'imputació de cada factura a la subvenció concedida i l'import imputat.  
  
b) En el cas de l'execució de les obres, segons de la seua forma de realització:  
- Certificació parcial o final d'obra, en el supòsit que l'entitat local haja contractat l'obra.  
- Certificació municipal parcial o final d'obres, expedida per personal funcionari competent, en cas que l'obra s'execute amb mitjans propis.  
c) Les factures o documents de valor probatori equivalent en el tràfic jurídic mercantil o amb eficàcia administrativa i la documentació acreditativa del pagament, ordenats correlativament d'acord amb la relació anterior.  
Quant a les factures, hauran de complir els requisits regulats en el Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació, i hauran d'estar emeses dins de l'exercici 2024 i correspondre el període de realització dels gastos subvencionables amb la preparació i l'execució de l'activitat subvencionada.  
Les factures hauran de reflectir amb el detall suficient les prestacions realitzades.  
No podran aportar-se com a justificant de gastos els albarans, les notes d'entrega ni les factures proforma.  
L'acreditació dels gastos també podrà efectuar-se mitjançant factures electròniques, sempre que complisquen els requisits exigits per a l'acceptació en l'àmbit tributari.  
4t) Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència, o si és el cas, la declaració responsable de no haver rebut altres subvencions o ajudes o ingressos per a l'actuació objecte d'este decret.  
5t). Còpia del pla d'arreplega selectiva i gestió dels residus generats a conseqüència de la prestació de l'objecte del contracte.  
4. En el cas que l'entitat beneficiària no deduïsca cap percentatge de les quotes d'IVA suportades, haurà de presentar una declaració jurada per la persona a qui corresponga la representació legal, mitjançant la qual es notificarà no tindre dret a practicar deduccions per les quotes d'IVA que puguen suportar. Alhora presentarà una certificació de l'òrgan competent de la hisenda pública estatal acreditant que no liquida IVA, o bé certificació de situació censal i obligacions.  
  
5. Quant als documents acreditatius dels pagaments a les persones o entitats creditores, com a justificants de pagament s'admetran resguards de transferència (si engloben diverses factures, s'haurà d'aportar la relació detallada d'estes), així com xecs i pagarés, en els termes següents:  
  
1r. Si la forma de pagament és una transferència bancària, esta es justificarà mitjançant el resguard de l'orde de càrrec, havent de figurar en el concepte de la transferència el número de factura o, en defecte d'això, el concepte abonat.  
2n. Si la forma de pagament és el xec o pagaré, el document justificatiu consistirà en un rebut, firmat i estampillat per la persona o entitat proveïdora, en què haurà d'especificar-se la factura o documentació justificativa del gasto a què corresponga el pagament i la seua data, el número i la data del xec o, si és el cas, la de venciment del pagaré, i haurà d'aparéixer amb la firma, el nom i el número de NIF de la persona que firma.  
La forma de pagament prevista en els dos punts anteriors s'acompanyarà d'una còpia d'extracte bancari del càrrec en el compte corresponent a l'operació justificada.  
6. Així mateix, l'entitat beneficiària deurà presentar una declaració responsable firmada per la persona competent o certificació d'òrgan competent, davant de l'òrgan gestor de la subvenció, en la que afirme:  
  
a) Que els fons han sigut destinats a realitzar l'activitat per a la qual van ser concedits.  
b) Que tots i cada un dels documents o factures presentades s'apliquen únicament a la justificació de la subvenció concedida.  
c) Que complix amb les obligacions establides en la Llei 38/2003, de 17 de novembre, amb indicació expressa de trobar-se al corrent en el pagament d'obligacions per reintegrament de subvencions.  
d) Que la documentació original acreditativa del gasto realitzat i efectivament pagat es troba en les seues dependències, a la disposició de l'òrgan gestor de la subvenció, de la Intervenció General de la Generalitat i de la Sindicatura de Comptes.   
  
Article 13. Forma de pagament de la subvenció  
1. El pagament s'efectuarà, per mitjà de transferència al compte bancari de l'entitat beneficiària que esta determine, una vegada rebuda i comprovada la justificació i acreditat que l'entitat es troba al corrent de pagament de les seues obligacions davant la Seguretat Social.  
  
2. No obstant això, el que es disposa en l'apartat anterior i a petició de l'entitat beneficiària, podrà anticipar-se un 30 % de l'import total de la subvenció després de la concessió, d'acord amb el que establix l'article 171 de la Llei 1/2015, de 6 de febrer, d'hisenda pública, del sector públic instrumental i de subvencions.  
3. Les quantitats entregades anticipadament i no justificades hauran de ser reintegrades per mitjà de xec nominatiu conformat o bancari, a nom de la Conselleria d'Hisenda, Economia i Administració Pública. L'Administració, d'acord amb el que es preveuen els articles 16 i 172 de la Llei 1/2015, de 6 de febrer, de la Generalitat, haurà de calcular els interessos de demora des del moment en què s'haja produït el pagament efectiu de l'ajuda fins al moment en què s'haja produït la devolució efectiva per part de l'entitat beneficiària.  
  
  
Article 14. Compatibilitat de les ajudes  
L'ajuda concedida serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d'organismes internacionals, i concedits per a la mateixa finalitat prevista en el present decret. Esta compatibilitat estarà condicionada al fet que l'import de les ajudes, aïlladament o en concurrència amb unes altres, no supere el cost de l'activitat subvencionada.  
Article 15. Minoració, anul·lació i reintegrament de les subvencions  
1. Es reduirà proporcionalment la subvenció en el cas que la justificació dels gastos realitzada no assolisca la quantitat atorgada, així com quan, havent-se subvencionat una part del cost total de l'activitat, no es justifique l'import total del gasto que suposa el desenvolupament de l'activitat esmentada.  
2. La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas, es garantirà el dret de l'audiència de l'entitat interessada.  
3. En els casos previstos en l'article 37 de la Llei general de subvencions, l'entitat beneficiària haurà de reintegrar la totalitat o una part de la quantitat percebuda més els corresponents interessos de demora. En estos casos, es procedirà a la incoació de l'expedient oportú que, amb audiència prèvia de l'entitat interessada, serà resolt per la persona titular de la Subsecretaria de la Presidència de la Generalitat.  
4. El falsejament o l'ocultació de dades i documents que afecten substancialment la concessió i l'entrega de fons públics donarà lloc a l'exigència de responsabilitats tant en l'orde administratiu com en el jurisdiccional competent.  
5. D'acord amb el que es preveu en l'article 23 del Decret 118/2022, de 5 d'agost, del Consell, l'incompliment de la normativa ambiental i social, dels compromisos assumits per l'entitat beneficiària i dels compromisos establits en els apartats 1 i 2 de l'article 21 d'este decret constituirà causa de reintegrament de la subvenció, de conformitat amb l'article 37.1.f de la Llei 38/2003, de 17 de novembre, general de subvencions.  
  
Article 16. Mètode general de control  
La Subdirecció General de Coordinació exercirà el control administratiu ple per mitjà de la revisió total dels documents del compte justificatiu a fi de conformar l'execució correcta de l'actuació subvencionada.  
  
A més, realitzarà el control material amb les inspeccions tècniques i administratives que es consideren necessàries en la seu de l'entitat beneficiària que, ateses les disponibilitats tecnològiques d'esta, es podran substituir per altres procediments com ara vídeos, fotografies geoetiquetades, fotografies datades i altres mitjans de prova en format electrònic que garantisquen la realització adequada del projecte o activitat subvencionada.  
Tot això, d'acord amb el que s'establix en els articles 165.2.j i 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Igualment, i d'acord amb el que s'establix en l'article 22.1 del Decret 118/2022, de 5 d'agost, del Consell, es verificarà el compliment de la normativa social i ambiental, dels compromisos de transparència, ètics, socials i ambientals que s'hagen establit i dels compromisos assumits per l'entitat beneficiària i l'aportació de còpia del pla d'arreplega selectiva i gestió dels residus generats a conseqüència de la prestació de l'objecte del contracte.  
  
Article 17. Efectes  
El present decret produirà efectes a partir de l'endemà de la publicació en el Diari Oficial de la Generalitat Valenciana.  
Contra este decret, que posa fi a la via administrativa, de conformitat amb el que establix l'article 114.c de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els recursos següents:  
  
Potestativament, un recurs de reposició davant del Consell, en el termini d'un mes des de la publicació del present decret en el Diari Oficial de la Generalitat Valenciana, d'acord amb el que disposen en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats a partir de l'endemà a la publicació en el Diari Oficial de la Generalitat Valenciana. Tot això, de conformitat amb el que disposen els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjuí que s'utilitze qualsevol altra via que es considere oportuna.  
  
València, 10 de juny de 2024  
  
El president de la Generalitat,  
CARLOS MAZÓN GUIXOT  
  
  
ANNEX  
Model de conformitat de la subvenció de concessió directa  
  
1. IDENTIFICACIÓ DE LA SUBVENCIÓ  
- Anualitat:  
- Òrgan gestor:  
- Import total:  
- Títol:  
  
2. ENTITAT BENEFICIÀRIA  
- Nom o raó social (\*):  
- Tipus d'entitat:  
- Sigles:  
- NIF:  
- Adreça:  
- Localitat:  
- Província:  
- Telèfon:  
- Correu electrònic:  
- Pàgina web:  
  
Dades de la persona representant:  
- Nom:  
- Cognoms:  
- DNI/NIF:  
- Càrrec:  
  
Dades a efectes de notificació:  
- Correu electrònic:  
  
Dades de persona de contacte en cas de ser diferent de la persona sol·licitant:  
- Nom i cognoms:  
- Telèfon:  
- Correu electrònic:  
  
3. DECLARACIÓ RESPONSABLE  
a) D'acord amb el que disposa l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, done la meua autorització perquè l'administració obtinga directament l'acreditació del compliment de les obligacions tributàries i amb la Seguretat Social, així com per a la comprovació directa de les dades d'identitat (DNI) i, si és el cas, de residència.  
Sí No   
En cas de no subscriure l'autorització corresponent, l'entitat interessada estarà obligada a presentar els documents corresponents juntament amb esta conformitat.  
b) Declare que, a la vista de les bases que regixen esta convocatòria, les accepte íntegrament i accepte la subvenció per a l'objecte a què es referix el present decret.  
c) Declare que l'entitat a la qual represente no es troba sotmesa a les prohibicions previstes en l'article 13 de la Llei 38/2003, de 17 de novembre, general de subvencions, que determina la prohibició d'obtindre la condició de beneficiària de subvencions, ressaltant especialment la de no ser deutora per reintegrament de subvencions.  
d) Declare que totes les dades que figuren en este document són certes i em compromet, en nom de l'entitat, a destinar l'import de la subvenció que es regula i concedix en este decret a l'objecte previst.  
  
e) Declare, baix la meua responsabilitat, que els documents que aporte són una còpia fidel de l'original i que seran aportats a requeriment de l'Administració.  
  
4. INFORMACIÓ I CONSENTIMENT  
INFORMACIÓ SOBRE LA LLEI ORGÀNICA DE PROTECCIÓ DE DADES: als efectes previstos en l'article 11 de la Llei orgànica 3/2018, de 5 de desembre, de protecció de dades personals i garantia dels drets digitals, se l'informa que les dades consignades en el present document seran incorporades a un fitxer de què és titular la Presidència de la Generalitat. Les seues dades seran emprades només per a la gestió d'ajudes i subvencions i no seran cedides ni usades per a un altre fi diferent. Respecte de les dades esmentades, podrà exercir els drets d'accés, rectificació, cancel·lació i oposició en els termes que preveu la Llei orgànica 3/2018, de 5 de desembre, davant de la Presidència de la Generalitat.  
Sí No   
Data i firma de la persona representant de l'entitat.